**ΕΝΗΜΕΡΩΣΗ ΓΙΑ ΤΗΝ ΑΣΥΓΧΡΟΝΗ ΕΚΠΑΙΔΕΥΣΗ**

Αγαπητοί γονείς και κηδεμόνες και αγαπητοί μαθητές/τριες,

Το Υπουργείο Παιδείας και Θρησκευμάτων, ανταποκρινόμενο στις εξελίξεις  και εξαιτίας της αναστολής λειτουργίας των Σχολικών Μονάδων όλης της χώρας για τον περιορισμό της μετάδοσης του κορωνοϊού, ενεργοποιεί ψηφιακά εργαλεία που θα επιτρέψουν την εξ αποστάσεως διδασκαλία και επικοινωνία μεταξύ εκπαιδευτικών και μαθητών. **Η εξ αποστάσεως διδασκαλία δεν αποσκοπεί στο να *υποκαταστήσει τη δια ζώσης εκπαίδευση***, **ούτε να καλύψει τη διδακτέα ύλη**. Συνιστά ένα ισχυρό εργαλείο για να διατηρήσουν οι μαθητές/τριες με τους εκπαιδευτικούς του Σχολείου μας την επαφή τους με την εκπαιδευτική διαδικασία στις παρούσες έκτακτες και πρωτόγνωρες συνθήκες που βιώνει όχι μόνο η χώρα μας αλλά και η παγκόσμια κοινότητα.

Η εξ αποστάσεως εκπαίδευση ξεκινά με την **ασύγχρονη εκπαίδευση**– θα ακολουθήσουν σε δεύτερο χρόνο εργαλεία πραγματοποίησης της σύγχρονης τηλεκπαίδευσης – και για το σκοπό αυτό όλοι οι μαθητές του σχολείου θα πρέπει να δημιουργήσουν τώρα λογαριασμό στο Πανελλήνιο Σχολικό Δίκτυο.

Για το άνοιγμα του λογαρισμού πρέπει να επισκεφθείτε τη διεύθυνση: [**https://register.sch.gr/students/**](https://register.sch.gr/students/), θα χρειαστείτε επίσης τον Αριθμό Μητρώου Μαθητή. Ο αριθμός αυτός αναγράφεται στον Έλεγχο Προόδου που σας δώσαμε το Δεκέμβριο. Για του μαθητές της Α΄ και Β΄ τάξης που δε λαμβάνουν Έλεγχο Προόδου θα σταλεί από το Σχολείο στη διεύθυνση ηλεκτρονικής επικοινωνίας (e-mail) που μας δηλώσατε. Χρειάζεται προσοχή διότι τα στοιχεία των μαθητών/τριών πρέπει να να συμφωνούν με αυτά που υπάρχουν στους Ελέγχους Προόδου.

Παρακαλούμε τους γονείς/κηδεμόνες των μαθητών/τριών να **προχωρήσουν άμεσα στην δημιουργία του λογαριασμού του μαθητή/τριας** έτσι ώστε να έχουν πρόσβαση στις ψηφιακές τάξεις που θα δημιουργηθούν σύντομα από τους εκπαιδευτικούς και να συμμετέχουν με τον τρόπο αυτό στην εξ αποστάσεως εκπαιδευτική διαδικασία.

Επειδή το Πανελλήνιο Σχολικό Δίκτυο είναι υπερφορτωμένο, υπάρχει μεγάλη πιθανότητα να μην τα καταφέρετε με την πρώτη φορά. Θα πρέπει να προσπαθήσετε αρκετές φορές και σε διαφορετικές ώρες της ημέρας.

Επίσης σε περίπτωση που δεν καταφέρετε τις επόμενες δύο-τρεις ημέρες να δημιουργήσετε λογαριασμό στους μαθητές/τριες, θα προσπαθήσουμε να ανεβάζουμε ασκήσεις από το blog του σχολείου μας στην ηλεκτρονική διεύθυνση: <https://blogs.sch.gr/dimkynop/>

Τέλος, σας κοινοποιούμε εγκύκλιο του ΥΠΑΙΘ με οδηγίες για τη δημιουργία λογαριασμού στο ΠΣΔ.

Για οποιαδήποτε πληροφορία χρειαστείτε μπορείτε να στέλνετε e mail στην ηλεκτρονική διεύθυνση του σχολείου: mail@dim-kynop.ker.sch.gr